Lehtikuva/Ahmad Al-Rubaye

Heikko kunto

Vuonna 1984 valmistunut Mosulin pato on Irakin suurin ja Lähi-idän neljänneksi suurin pato. Se sijaitsee Tigris-joessa 70 kilometriä Mosulin kaupungin pohjoispuolella. Vahvistamattomien tietojen mukaan Islamilainen valtio -järjestö, joka tunnetaan myös entisellä nimellään Isis, sai sen haltuunsa viime viikonloppuna. Mosulin padon rakenteet ovat huonossa kunnossa, vaikka sen kunnostamista on tehostettu viime vuosina. Padon leveys on 3,4 kilometriä ja korkeus 113 metriä. Patoaltaan tilavuus on yksitoista kuutiokilometriä. Normaalisti vettä juoksutetaan voimalan turbiineihin 13 000 kuutiometriä sekunnissa. Jos pato murtuu, Mosul on parissa tunnissa kaksikymmentä metriä korkeiden vesimassojen alla. Tulva etenisi koko Tigris-joen alueelle ja saavuttaisi Bagdadin parissa päivässä, siellä tulvan korkeudeksi arvioidaan pahimman skenaarion mukaan kolme metriä.

Mosulin huonokuntoisen padon murtuminen tahallaan tai vahingossa voisi johtaa jopa puolen miljoonan ihmisen kuolemaan.

Lähi-itää käsittelevissä jutuissa on toistunut jo vuosia fraasi, että tulevaisuudessa taistellaan vedestä eikä öljystä. Ja puhuttaessa tulevaisuuden kauheimmista skenaarioista on pohdittu sitä, mitä ydinvoimalan joutuminen terroristien haltuun aiheuttaisi.

ILMOITUS

Suuri voimalaitos ääriliikkeen käsissä ei ole enää pelkkää scifi-kirjallisuuden fantasiaa, vaan todellisuutta Irakissa. Onneksi kyseessä ei ole ydinvoimala, vaan vesivoimala eli Mosulin järven pato.

Ääri-islamistisen Islamilainen valtio -järjestön (Isis, nyttemmin IS), taistelijat valtasivat padon uutistoimisto Reutersin mukaan viime lauantaina eli syyskuun yhdeksäntenä päivänä. Joidenkin muiden lähteiden mukaan padon lähistöllä taistellaan edelleen.

Jos Isis pitää padon hallussaan, sen käsissä on ydinpommiin verrattava joukkotuhoase. Yhdysvaltalaiset asiantuntijat arvioivat vuonna 2007, että huonokuntoisen padon murtuminen voisi aiheuttaa niin valtavan tulvan, että se voisi johtaa puolen miljoonan ihmisen kuolemaan.

Heikko jo ennestään

Vuonna 1984 valmistuneen pato tunnettiin aiemmin nimellä Saddamin pato, sehän rakennettiin Saddam Husseinin valtakaudella. Pari päivää sitten julkaistussa artikkelissa Washington Post kutsuu sitä tikittäväksi aikapommiksi.

Padon suurin rakenteellinen ongelma on sen eristeenä käytetty kipsi. Koska kipsi ei ole kestävää, sitä lisätään patoon kuutena päivänä viikossa.

Reutersin mukaan Isisin joukkoihin kuuluvat insinöörit ovat jo aloittaneet padon ylläpitotyöt. On kuitenkin kyseenalaista, riittääkö heidän asiantuntemuksensa. Heidän taitonsa ovat enemmän siltojen ja rakenteiden räjäyttämisessä kuin niiden kunnostamisessa.

Jos Mosulin pato pysyy Isisin hallussa, se saattaa siis romahtaa milloin tahansa, vaikka järjestö ei räjäyttäisi sitä. Mosulin patoa pidettiin maailman vaarallisimpana patona jo ennen kuin jihadistit valtasivat sen.

Viime viikkoina malesialaisen matkustajakoneen onnettomuustutkinta Itä-Ukrainassa on osoittanut sota-alueella toimimisen vaikeudet, vaikka siellä taistelujen kumpikin osapuoli periaatteessa hyväksyy tutkinnan.

Jos jihadistit saadaan häädettyä pois murtumisvaarassa olevalta Mosulin padolta, millaista olisi sen korjaaminen valtavan vesimassan ja kaikkia muita kuin sunnimuslimeja silmittömästi vihaavien ääri-islamistien välissä – siihen ei mielikuvitus riitä. Skenaario on suorastaan apokalyptinen.

Sähköt poikki miljoonilta

Miten pato yritetään saada takaisin jihadisteilta?

Ensimmäisinä päivinä Isisiä vastaan taisteltiin Yhdysvaltain armeijan miehittämättömillä lennokeilla ja Kurdistanin peshmergojen kalashnikoveilla. Kun jihadistit lähes valtasivat Kurdistanin autonomisen alueen pääkaupungin Hewlêrin (arabiaksi Arbil), kansainvälinen yhteisö ymmärsi jihadistien vaarallisuuden ja kurditaistelijoille luvattiin toimittaa parempia aseita. Huomio on kuitenkin tähän asti kiinnitetty pääasiassa Sinjarista pakeneviin jesidi-kurdeihin ja Hewlêrin tilanteeseen.

Jos Mosulin pato pysyy Isisin käsissä, se pystyy kontrolloimaan koko Irakin veden saantia ja katkaisemaan sähköt alueelta, jossa asuu lähes kaksi miljoonaa ihmistä.

Isis valtasi vuodenvaihteessa Irakissa sijaitsevan Fallujan kaupungin, mutta ei pystynyt pitämään sitä silloin kauan hallussaan. Kirkukin eteläpuolella sijaitsevan Daquqin kaupungin poliisipäällikkö Nevzat Vali kertoi viime keväänä tehdyssä haastattelussa, että Isis teki iskuja Fallujan vedenjakelun tuhoamiseksi sen jälkeen kun järjestö oli häädetty kaupungista. Siksi monet asukkaat lähtivät sieltä jo ennen kuin Isis valtasi kaupungin uudestaan viime kesäkuussa.

Isisillä on sama taktiikka myös Syyriassa. Kurdien PYD-puolueen johtaja Salih Muslim kertoi viime keväänä, että Isis on pystynyt rajoittamaan Kobanen läänin asukkaiden Eufrat-joesta saaman veden määrää. Alueen asukkaat ovat kuitenkin tulleet toimeen kaivoveden varassa.